  Виталий Пронин 10-тӥ августэ Ижысь «Чекерил» спортъя комплексын нылпиос но егитъёс пӧлын следж-хоккеез азинтонъя ужрадъёсын тодматскон ортчиз. «Команда моей мечты» но «Хоккей без барьеров» проектъёс улонэ пыӵало Елена но Геннадий Тимченкоослэн фондзылы луыса. Кивалтӥсьёс следж-хоккеен шудӥсьёсын пумиськылӥзыФото: udmurt.ru Шаерысьтымы слежд-хоккеен шудонъя «Удмуртия» команда фондысь 1 миллион манет тыр грант утӥз. Озьы элькунамы та спорт амалэз нылпиос но егитъёс пӧлын азинтонъя программа быдэсъяськыны кутскиз. Со улсын ортчыло мастер-классъёс, семинаръёс, медицинской эскеронъёс. Кызьы шаерамы та уж пуктэмын, тодматскизы Удмуртилэн Тӧроез Александр Бречалов, Елена но Геннадий Тимченкоослэн фондзылэн директорез Мария Морозова, слежд-хоккейя нылпи лигалэн кивалтӥсез Арина Стеблина. Кивалтӥсьёсын пумиськон дыръя «Удмуртия» командаысь спортсменъёс егит хоккеистъёсын валче тренировка ортчытӥзы. Нялтас вераса, Россиысь улосъёс пӧлын Удмуртиын нырысь ик следж-хоккей кылдӥз. Али асьме спортсменъёс кужмоосыз пӧлын. Нош выль программаослы луыса пинал хоккеистъёсмы но шаерамы гинэ ӧвӧл, палэнын но адӟем карымонэсь луозы шуыса осконо. Нош фонд пинал спортсменъёсмылы тупась салазкиосын, клюшкаосын, дӥськутэн, тӥрлыкен юрттыны дась луэмзэ вераз ни. Сергей Захаров  